Джылахъстэнейр зыгъэбжьыфIэ гуп
Тэрч щIыналъэм ЩэнхабзэмкIэ и унэм иджыблагъэ Iэтауэ щагъэлъэпIащ «Терчанка» ансамблыр къызэрызэрагъэпэщрэ илъэс 55-рэ зэрырикъур.
ЗэIущIэр щекIуэкIыну пэшыр зыхуей хуэзэу, екIуу, къызэгъэпэщат. Псом хуэмыдэу гъэщIэгъуэнт ансамблым и сурэт гъэтIылъы-гъэхэр презентацэ щIауэ къызэрагъэлъагъуэр. ЦIыхубэм къыхуаIэ лъагъуныгъэр наIуэ къыпщащIырт залым тIысыпIэ нэщI зэримыIэжми.
Къызэхуэсахэм телъыджэ ящыхъуат пшыхьыр къызэIузыха «Терчанка» ансамблым и ветеранхэм я утыку итыкIар, зыIыгъыкIар, къэфэкIар. АпхуэдизкIэ ахэр дахэт, зэкIужт, бжьыфIэхэти, илъэс бжыгъэ куэд дэкIами, зэманым ахэр зэримыхъуэжар плъагъурт.
ЗэIущIэр езыгъэкIуэкI КIашэ Маринэрэ Увыж Тимуррэ пшы-хьыр къызэIуаха нэужь, къекIуэлIахэр кIэщIу щагъэгъуэзащ ансамблым ди нобэм къэсыху къикIуа гъуэгуанэм, зыхуэза лъэпощхьэпохэм, зыIэригъэхьа ехъулIэныгъэхэм. Абыхэм жаIащ «Терчанка»-р Осетие Ищхъэрэм, Шэшэн-Ингушым, Москва, Дон Iус Ростов, Сочэ, Геленджик, Румынием, Болгарием, Ирландием, Югославием, Польшэм, нэгъуэщI щIыпIэ куэдми зэрыщыхьэщIар икIи мызэ-мытIэу республикэ, щIыналъэ зэпеуэхэм, фестивалхэм я лауреат зэрыхъуар.
Пшыхьым яхуеблэгъат КъБР-м щэнхабзэмкIэ и министр Къумахуэ Мухьэдин, Тэрч щIыналъэ администрацэм и Iэтащхьэ Дадэ МуIэед, Аруан щIыналъэм и унафэщI Куэшей Азэмэт, Нарткъалэ администрацэм и Iэтащхьэ Бэлахъуэ Хьэсэнбий, Прохладнэ къалэ округым и Iэтащхьэм и япэ къуэдзэ Кочергин Дмитрий, Шэрэдж щIыналъэм и «Къуанч» къэфакIуэ ансамблым и художественнэ унафэщI Джабраилов Арсен, Къэщкъэтау ЩэнхабзэмкIэ и унэм и унафэщI Таппасханов Мухътар сымэ, Тэрч районым и къуажэхэм я администрацэхэм я унафэщIхэр, нэгъуэщIхэри.
Япэу къэпсэлъа Дадэ МуIэед ехъуэхъуащ зи ныбжьыр илъэс 55-рэ ирикъу къэфакIуэ, уэрэджыIакIуэ гупым хэтхэм, абы зи гуащIэ езыхьэлIэ дэтхэнэми. «Терчанка»-р я щIыналъэр зэрыгушхуэ ансамблу зэрыщытыр жиIэри, фIыщIэшхуэ яхуищIащ зи зэманрэ къарурэ емыблэжу абы хэтахэми, иджыпсту утыкур зыгъэбжьыфIэхэми, узыншагъэ яIэу, ефIакIуэ зэпыту псэуну ехъуэхъуащ.
Я къару емыблэжу «Терчанка» ансамблым зэрыщылэжьам пап-щIэ Дадэм щIытхъу тхылъхэр яхуигъэфэщащ Ащхъуэт Руслан, Къэрэкъей Людмилэ, Уэщро Мусэрбий, ГъуэныкIэ Лиуан, Пщыншэ Хьэлым, Хьэгъур Ксение сымэ.
Къумахуэ Мухьэдин псалъэ щратым жиIащ «Терчанка» ансамблым къикIуа гъуэгуанэм зэрыщыгъуазэр, зэрыригуфIэр, зыIэригъэхьа ехъулIэныгъэхэм щхьэкIи зэрыгушхуэр. Я творчествэмкIэ къыдахьэха цIыхубэм я бжыгъэм хэмыщIу, я цIэр фIыкIэ ягъэIу зэпыту, нэхъыжьхэм къалэжьа пщIэр ямыгъэкIуэду щIалэгъуалэр щытыну ехъуэхъуащ. Абы КъБР-м ЩэнхабзэмкIэ и министерствэм къыбгъэдэкI щIыхь тхылъкIэ игъэлъэпIащ Ащхъуэт Руслан, Джаурджий Аслъэнбий, Гъуэныбэ Артур, Быкъыш Къаз-бэч сымэ.
ЕфIакIуэ зэпыту, зиужьу ансамблыр ди нобэм къызэрысам папщIэ хьэщIэхэм хъуэхъу, псалъэ дахэхэмкIэ зыхуагъэзащ зи къаруи зэмани емыблэжу абы телажьэ, гупым и художественнэ унафэщI, КъБР-м щэнхабзэмкIэ щIыхь зиIэ и лэжьакIуэ Пщыншэ Хьэлымрэ и балетмейстер нэхъыщхьэ ГъуэныкIэ Лиуанрэ. Гукъинэж ящыхъун тыгъэхэри хуащIащ.
Пшыхьыр езыгъэкIуэкIхэр тепсэлъыхьащ фIыкIэ куэдым ягу къинэжа балетмейстерхэу Уэщро Мусэрбий, ШыдукI Хьэщауэ, Дзэгуауэ Мухьэмэд, Быкъыш Къазбэч, пшынауэхэу КъБР-м щэнхабзэмкIэ щIыхь зиIэ и лэжьакIуэ Хьэгъур Ксение, Тубей Артур, Хьэпажэ Заудин, ЩауэцIыкIу Таисие, Къудей МуIэед, Джаурджий Аслъэнбий, Гъуэныбэ Артур, Сэбан Сослан сымэ, нэгъуэщI куэдми ирахьэкIа лэжьыгъэфIхэми. Маринэрэ Тимуррэ къыхагъэщащ зи ныбжьыр илъэс бжыгъэ дахэ ирикъу гупыр къэунэхуным, ар щыIэным гугъу дехьа цIыху зэчиифIэхэу Къуэдзокъуэ КIулэ, Джазэ Раисэ, Азэней Александр, ТIымыжь Евгение сымэ я цIэхэри.
«Терчанка» ансамблым и ветеранхэри гулъытэншэ ящIакъым. Абыхэм Тэрч щIыналъэ администрацэм щэнхабзэмкIэ и къудамэм къыбгъэдэкI щытхъу тхылъхэр хуагъэфэщащ.
Апхуэдэу утыкум кърашэри щагъэлъэпIащ ансамблым зиужьын папщIэ къаруушхуэ тезыгъэкIуэда, абы и къэфакIуэ, уэрэджыIакIуэу щытахэу Шэрыб Анатолэ, ФIыцIэхъу Къэралбий, НакIэ Руслан, Къазий Николай, Емкъуж Хьэсэнбий, Емкъуж Iэниуар, Мэлбахъуэ Борис, Сэкъумыш Арсен, ЛъыщIэж Мухьэмэд, ДыщэкI Валентин, Жылэгъуэт Нинэ, Къуэдзокъуэ Дуся, Шэрыб Светланэ, Къуэжей Светланэ, Къэшэж Фаинэ, Къэшэж Джульеттэ, Къэрэкъей Людмилэ сымэ, нэгъуэщIхэри.
Шэч хэлъкъым зэрыщыIэ илъэс бжыгъэм къриубыдэу ансамблым ныбжьэгъу куэди, цIыхугъэ куэди иIэ зэрыхъуам. Къехъуэхъуну, ягъэгушхуэну, я утыкур ягъэдэхэну абыхэм къахуеблэгъат гъунэгъу республикэхэм къикIа я ныбжьэгъухэри. Пшыхьыр щекIуэкIым фIыщIэ хуащIу къыхагъэщащ сыт щыгъуи закъыщIэзыгъакъуэ, мылъку и лъэныкъуэкIэ дэIэпыкъуэгъу къахуэхъу Хьэрэдурэ Заурбийрэ Гъуэныбэ Залымрэ я цIэхэр.
Пщыхьэщхьэ утыкур ягъэдэхащ IV Дунейпсо фестивалым и лаурет «Подкова счастья», «Курпские зори» гупхэм, «Кабардинка» ансамблым, КъБР-м щIыхь зиIэ и артист ШэджыхьэщIэ Аслъэнбийрэ Абэнокъуэ Рустамрэ.
ХЬЭРЭДУРЭ Аллэ.
